ຄະນະນຳຂັ້ນສູງກະຊວງ ປກສ ລາວ ສຳເລັດການຢ້ຽມຢາມ ສັນທະວະໄມຕີ ຢູ່ ສສ ຫວຽດນາມ
ຄະນະນຳຂັ້ນສູງ ກະຊວງປ້ອງກັນຄວາມສະຫງົບ ສປປ ລາວ ນຳໂດຍ ພົຕ ສົມແກ້ວ ສີລາວົງ ລັດຖະມົນຕີກະຊວງ ປກສ ໄດ້ສຳເລັດການຢ້ຽມຢາມ ສັນທະວະໄມຕີ ແລະ ເຂົ້າຮ່ວມກອງປະຊຸມ ວ່າດ້ວຍການຮ່ວມມື ສອງຝ່າຍ ປະຈຳປີ 2016 ກັບກະຊວງຕຳຫຼວດ ສສ ຫວຽດນາມ ຢູ່ທີ່ນະຄອນຫຼວງຮ່າໂນ້ຍ ໃນລະຫວ່າງວັນທີ 15-17 ມີນາ 2017 ນີ້ ເຊິ່ງໃຫ້ກຽດຕ້ອນຮັບໂດຍ ພົທ ໂຕເລິມ ລັດຖະມົນຕີກະຊວງ ຕຳຫຼວດຫວຽດນາມ ພ້ອມຄະນະ,
ກອງປະຊຸມ ວ່າດ້ວຍການຮ່ວມມືສອງຝ່າຍ ປະຈຳປີ 2016 ລະຫວ່າງກະຊວງ ປກສ ລາວ ແລະ ກະຊວງຕຳຫຼວດ ຫວຽດນາມ ຜູ້ແທນຂັ້ນສູງທັງສອງກະຊວງ ໄດ້ຮ່ວມກັນສະຫຼຸບຕີລາຄາ ສະພາບການຂອງໂລກ ແລະ ພາກພື້ນ ພ້ອມທັງທົບທວນຄືນ ການຮ່ວມມືວຽກງານປ້ອງກັນຄວາມສະຫງົບ ແລະ ການຮັກສາຄວາມເປັນລະບຽບຮຽບຮ້ອຍທາງສັງຄົມ ລະຫວ່າງສອງກະຊວງ ກໍ່ຄືບັນດາກົມກອງວິຊາສະເພາະ, ບັນດາແຂວງທີ່ມີຊາຍແດນຕິດຈອດ ແລະ ແຂວງແຮກສ່ຽວ ໃນ 1 ປີຜ່ານມາ ເປັນຕົ້ນແມ່ນການພົວພັນຮ່ວມມືຕ້ານ, ສະກັດກັ້ນອາຊະຍາກຳ ຫຼື ປະກົດການຫຍໍ້ທໍ້ ໃນສັງຄົມ, ການແລກປ່ຽນຂໍ້ມູນຂ່າວສານ ແລະ ການຮ່ວມມືຊ່ວຍເຫຼືອເຊິ່ງກັນ ແລະ ກັນ ຂອງສອງກະຊວງ ຄືກະຊວງປ້ອງກັນຄວາມສະຫງົບລາວ ແລະ ກະຊວງຕຳຫຼວດຫວຽດນາມ ສາມາດຮັບປະກັນເຮັດໃຫ້ທັງສອງປະເທດ ມີສະຖຽນລະພາບ, ມີຄວາມສະຫງົບທາງດ້ານການເມືອງ ແລະ ມີຄວາມເປັນລະບຽບຮຽບຮ້ອຍທາງສັງຄົມຢ່າງໜັກແໜ້ນ.
ພ້ອມກັນນີ້ ພົຕ ສົມແກ້ວ ສີລາວົງ ລັດຖະມົນຕີກະຊວງ ປກສ ລາວ ແລະ ພົທ ໂຕເລິມ ລັດຖະມົນຕີກະຊວງ ຕຳຫຼວດຫວຽດນາມ ຍັງໄດ້ຮ່ວມກັນລົງນາມແຜນການຮ່ວມມື ປະຈຳປີ 2017; ນອກນີ້ ພົຕ ສົມແກ້ວ ສີລາວົງ ຍັງໄດ້ຕາງໜ້າ ລັດຖະບານ ສປປ ລາວ ມອບຫຼຽນໄຊ, ຫຼຽນກາແຮງງານ ເພື່ອຍ້ອງຍໍສັນທະເສີມ ຄຸນງາມຄວາມດີ ຕໍ່ກຳລັງຕຳຫຼວດຫວຽດນາມ ທີ່ໄດ້ປະກອບສ່ວນປະຕິບັດວຽກງານ ປ້ອງກັນຄວາມສະຫງົບ ຮ່ວມກັບກຳລັງ ປກສ ລາວໃນໄລຍະຜ່ານມາ ເຊິ່ງໃນນີ້ ມີຫຼຽນໄຊແຮງງານ ຊັ້ນ I, 1 ສະຫາຍ, ຊັ້ນ II 1 ສະຫາຍ, ຊັ້ນ III 9 ສະຫາຍ ແລະ ຫຼຽນກາແຮງງານ 32 ສະຫາຍ; ພ້ອມນັ້ນວິທະຍາຄານຕຳຫຼວດ ປະຊາຊົນ ຫວຽດນາມ ກໍ່ໄດ້ມອບປະກາສະນິຍະບັດ ປະລິນຍາເອກ ກິດຕິມະສັກ ໃຫ້ພົຕ ສົມແກ້ວ ສີລາວົງ ແລະ ໂອກາດດຽວກັນ ພົຕ ສົມແກ້ວ ສີລາວົງ ພ້ອມຄະນະຍັງໄດ້ ເຂົ້າຢ້ຽມຂ່ຳນັບ ພົອ ສຈ ປອ ເຈິນດາຍກວາງ ປະທານປະເທດ ແລະ ທ່ານ ຫວຽນຊວນພຸກ ນາຍຍົກລັດຖະມົນຕີແຫ່ງ ສສ ຫວຽດນາມ ຕື່ມອີກ.